Ημέρα της Νίκης (Μπανγκλαντές)

Η Ημέρα της Νίκης ή Μπιτζόυ Ντιμπός (βεγγ. বিজয় দিবস, Bijôy Dibôsh) είναι εθνική εορτή στο Μπανγκλαντές, που εορτάζεται στις 16 Δεκεμβρίου κάθε έτους σε ανάμνηση της ήττας του πακιστανικού στρατού κατά τον Πόλεμο Απελευθέρωσης του Μπανγκλαντές το 1971 και τη συνακόλουθη ανεξαρτησία της χώρας. Την ημέρα εκείνη υπογράφηκε η Πράξη Παραδόσεως των στρατευμάτων του Πακιστάν στο έδαφος του Ανατολικού Πακιστάν, του σημερινού Μπανγκλαντές, από τον διοικητή τους στρατηγό Α.Α.Κ. Νιάζι, στις Μούκτι Μπαχίνι και στους Ινδούς συμμάχους τους, γεγονός που σήμανε τη λήξη του εννεάμηνου πολέμου. Η επέτειος τιμάται και σε όλη την Ινδία ως «Βιτζάυ Ντιουάς» (Vijay Diwas). Η άλλη εθνική εορτή του Μπανγκλαντές είναι η 26η Μαρτίου, η Ημέρα της Ανεξαρτησίας, όταν, επίσης το 1971, η χώρα κήρυξε την ανεξαρτησία της από το Πακιστάν.

Ιστορικό
Η Πράξη Παραδόσεως σήμανε το τέλος ενός από τους βιαιότερους πολέμους του 20ού αιώνα, που συνοδεύθηκε από θηριωδίες μεγάλης κλίμακας, με τη σφαγή εκατοντάδων χιλιάδων Βεγγαλέζων και την έξοδο άνω των 10 εκατομμυρίων συμπατριωτών τους ως προσφύγων πολέμου στη γειτονική Ινδία.Paul Robert Bartrop, Steven L. Jacobs: Dictionary of Genocide, τόμος 1: A-L, Greenwood, σελ. 34, ISBN 978-0-313-32967-8

Η Πράξη υπογράφηκε στο Ιπποδρόμιο Ράμνα της Ντάκα, όπου σήμερα βρίσκεται το μνημείο Σουχραβάρντι Ουντιάν, από τον Πακιστανό στρατηγό Αμίρ Αμπντουλλάχ Χαν Νιάζι και τον αντιστράτηγο Τζαγκτζίτ Σινγκ Αρόρα, τον κοινό διοικητή των ινδικών και μπαγκλαντεσιανών στρατιωτικών δυνάμεων, μέσα σε χιλιάδες ανθρώπων που ζητωκραύγαζαν. Ο ταξίαρχος πολεμικής αερόπορίας Α.Κ. Χάντκερ, ως υπαρχηγός τότε των μπαγκλαντεσιανών ενόπλων δυνάμεων, και ο αντιστράτηγος Τζακ Φαρζ Ράφαελ ΤζέικομπGen Jacob, the hero of the Bangladesh war, is no more  – Daily Post India, 13 Ιανουαρίου 2015 της Ανατολικής Διοικήσεως των ινδικών ενόπλων δυνάμεων, συνυπέγραψαν ως μάρτυρες την παράδοση, όπως και ο Πακιστανός αντιναύαρχος Μοχάμαντ Σαρίφ και ο υποπτέραρχος Πάτρικ Ντ. Κάλαχαν της Ανατολικής Διοικήσεως της πακιστανικής πολεμικής αεροπορίας. Ο Αρόρα δέχθηκε αμίλητος την παράδοση, ενώ το πλήθος στο ιπποδρόμιο άρχισε, σύμφωνα με τις πηγές, να φωνάζει αντιναζιστικά και αντιπακιστανικά συνθήματα.Of betrayal and bungling by Kuldip Nayar §(Google cache link) – Indian Express, 3 Φεβρουαρίου 1998
Τα περισσότερα κράτη-μέλη του ΟΗΕ ανεγνώρισαν το κράτος του Μπανγκλαντές μέσα σε λίγους μήνες από την ημέρα εκείνη.

Το 1996 η κεντρική τράπεζα του Μπανγκλαντές εξέδωσε χαρτονομίσματα των 10 τάκα με υπερτύπωμα σε ανάμνηση του «αργυρού ιωβηλαίου» (της 25ης επετείου) της Ημέρας της Νίκης.Augustsson, T., Kudweis, M., Minikevicius, J., Murcek, D., Recher, J., Vostal, L., και Schmidt, T.: Standard catalog of world paper money, Krause Publications, Iola (WI) 2018

Εορτασμοί
Ο εορτασμός της Ημέρας της Νίκης στο Μπανγκλαντές γίνεται από την πρώτη ήδη επέτειο, εκείνη του 1972. Βαθμιαία αναπτύχθηκε ένα ξεχωριστό τελετουργικό, με παρόμοια ετησίως επαναλαμβανόμενες εκδηλώσεις: Η κεντρική εκδήλωση είναι η μεγάλη στρατιωτική παρέλαση στο Εθνικό Πεδίο Παρελάσεων της Ντάκα, λίγο μετά τις 10 το πρωί τοπική ώρα, ενώ γίνονται επίσης τελετουργικές συναντήσεις και δεξιώσεις, εκφωνούνται επετειακοί λόγοι και διαλέξεις, και λαμβάνουν χώρα επιδείξεις πυροτεχνημάτων, διακοσμητικοί φωτισμοί κτηρίων και σημαιοστολισμός των κεντρικών οδών. Ο λαϊκός πολιτισμος διαδραματίζει επίσης σημαντικό ρόλο στον εορτασμό. Η ραδιοτηλεοπτικοί σταθμοί μεταδίδουν ειδικά επετειακά προγράμματα και πατριωτικά άσματα. Καταθέσεις στεφάνων γίνονται στο Τζατίγιο Σμριτί Σουντό, το Εθνικό Μνημείο Μαρτύρων στο Σαβάρ, πόλη δίπλα στην Ντάκα.

Μερικά σημαντικά γεγονότα στο Μπανγκλαντές έγιναν με την ευκαιρία της επετείου της Ημέρας της Νίκης. Π.χ. η επίσημη ίδρυση της Τράπεζας του Μπανγκλαντές έγινε στις 16 Δεκεμβρίου, το Σύνταγμα του Μπανγκλαντές τέθηκε σε ισχύ την ίδια ημερομηνία το 1972, ενώ τα ονόματα των αποδεκτών των στρατιωτικών παρασήμων για τον Πόλεμο της Απελευθέρωσης δημοσιεύθηκαν στην επίσημη εφημερίδα The Bangladesh Gazette στις 15 Δεκεμβρίου 1973.

Παραπομπές

Κατηγορία:Ιστορία του Μπανγκλαντές
Κατηγορία:Μπανγκλαντές